ארלוזור לב

ארלוזור (זוריק) לב (17 בספטמבר 1933, כפר ביל"ו – 9 באוקטובר 1973) היה טייס קרב ומפקד בחיל האוויר. שימש כמפקד בסיס רמת דוד כשפרצה מלחמת יום הכיפורים, ונהרג בהתרסקות מטוסו במהלך המלחמה. לב נולד ללאה ונחמיה, שהיו ממייסדי כפר ביל"ו, אחיהם של חנה ואבי. לב היה הילד הראשון שנולד בכפר. הוא קרוי על שמו של חיים ארלוזורוב, שנרצח כארבעה חודשים טרם הולדתו. בילדותו היה פעיל בענפי המשק. הוא למד בבית חינוך רחובות, אחר כך בית הספר התיכון המאוחד ברחובות וסיים את לימודיו בבית הספר החקלאי כדורי. התגייס עם חבריו לנח"ל בשנת 1951 ואחר כך עבר קורס טיס וסיים אותו בשנת 1953. לאחר הקורס הוצב כטייס דה הבילנד מוסקיטו. באחת מטיסות הניווט שעשה בדרום הארץ טס בגובה נמוך מאד, כמעשה קונדס, ופגע בטעות במכוניתו של הברון ג'יימס דה רוטשילד שהיה בסיור בדרום. בעקבות מעשה זה החליט הרמטכ"ל, רב-אלוף משה דיין, להדיח אותו מצה"ל. לאחר כשנה נעתר דיין לבקשתו של זוריק והסכים להחזירו לטיסות. השתתף במבצע קדש כטייס מיסטר. בטרם נפתחה המלחמה נשלח לסיור מקדים במעבר המיתלה לבדוק האם יש במקום כוחות צבא מצריים. השתתף במלחמת ששת הימים כטייס מיראז' 3. בתחילת המלחמה שימש כמוביל מבנים לתקיפת שדות תעופה ערביים במסגרת מבצע מוקד. ב-8 ביוני, יומה הרביעי של המלחמה הפיל מיג 17 מצרי בירי תותחים. במהלך שירותו בחיל האוויר החל משנת 1968 למד כלכלה באוניברסיטת בר-אילן והתמחה בכלכלה חקלאית. בהיותו מפקד כנף החל לאסוף בבסיסו מטוסים ישנים שהיוו את הבסיס למוזיאון חיל האוויר. בשנת 1970 התמנה לפקד על בסיס רמת דוד. ב-9 באוקטובר 1973 התנדב להצטרף, במקום טייס אחר שנהרג בהפצצות באותו בוקר, למבנה של מטוסי סקייהוק מטייסת 110 שיצא לתקיפה באזור פורט סעיד. כאשר המבנה חזר מהתקיפה, התרסק מטוסו מעל הים התיכון צפון-מערבית למוצב בודפשט. לאחר ההתרסקות הופנו לחיפושים באזור זוג מטוסי פנטום, זוג מטוסי סופר מיסטר, מסוק בל ומסוק יסעור. במהלך ניסיונות החיפוש נפגעו מאש נ"מ אחד ממטוסי הפנטום ואחד המסוקים. לב הוכרז כחלל שמקום קבורתו לא נודע. גם לאחר הסכם השלום עם מצרים נעשו סריקות יסודיות, שלא העלו תוצאות. לב היה נשוי לטלי ואב לשישה ילדים: נוית, אופיר, אהוד, שמואל, גן ויעד. בנו אהוד נפטר בגיל 13, שנתיים לאחר נפילת מטוסו. בתו אופיר נישאה לטייס חיל האוויר יורם איתן, בנו של רפאל איתן. שלושה שבועות לאחר נישואיהם נהרג רס"ן יורם איתן בתאונת טיסה. בנה של אופיר מנישואיה השניים הוא אל"ם יונתן מאיר, מפקד עוצבת ראם. אחייניתו, מיכל הרצוג לבית אפק, היא רעיית נשיא המדינה יצחק הרצוג. בשנת 2007, 34 שנים לאחר מותו, הוחלט להעניק ללב דרגת תת-אלוף מאחר שערב המלחמה היה אמור לעבור לתפקיד ראש מחלקת (כיום להק) כוח אדם של חיל האוויר. דבורה עומר כתבה על ארלוזור לב ביוגרפיה בשם "פתאום באמצע החיים". הכנס השנתי של "מועצת הדבש" בשיתוף עם משרד החקלאות נקרא על שמו. מדיה וקבצים בנושא ארלוזור לב בוויקישיתוף קורות החיים של ארלוזור לב, באתר "יזכור" של משרד הביטחון ברק אטקין, ‏חברים מספרים על זוריק (חלק א'), בטאון חיל האוויר 140, יוני 1984, באתר הספרייה הדיגיטלית להיסטוריה ומורשת חיל האוויר ברק אטקין, ‏חברים מספרים על זוריק (חלק ב'), בטאון חיל האוויר 141, יולי 1984, באתר הספרייה הדיגיטלית להיסטוריה ומורשת חיל האוויר ארלוזור לב, באתר "50 שנה למלחמת יום הכיפורים" של ארכיון צה"ל ומערכת הביטחון יובל אזולאי, הטייס המיתולוגי הועלה לדרגת תת-אלוף, 34 שנים אחרי שנהרג, באתר הארץ, 18 בספטמבר 2007 טלי לב, אלמנתו של הטייס הבכיר שנפל ביום כיפור נזכרת ברגע שבו קיבלה את הבשורה, באתר הארץ, 13 בספטמבר 2013 "הטייס שאהב דבורים: תא"ל ארלוזור (זוריק) לב ז"ל, באתר kenes-media.com חלקת השקדים של תא"ל זוריק לב ז"ל, באתר היסטוריה על המפה, 9 ספטמבר 2023 יוסף ולטר, את זעקות הפצועים במיתלה אני שומע עד היום, מעריב, 24 באוקטובר 1986 יוסף ולטר, ענתיקות באויר, מעריב, 13 ביולי 1984 אהרן פריאל, מילגות לזכר הטייס זוריק לב ובנו. אהוד - בפקולטה לחקלאות, מעריב, 18 במאי 1980 אנדי אוליבר, חוקר ומומחה בינלאומי בתחום גידול הדבורים בכנס ענף הדבש השנתי ביזמת מועצת הדבש ומשרד החקלאות, אתר האיחוד החקלאי, 22 בנובמבר 2011